Polisielid van ontvoering, verkragting beskuldig(Foto: SA Polisie) Die onafhanklike polisieondersoekdirektoraat (Opod) ondersoek ŉ polisielid in verband met ŉ verkragting- en ontvoeringsaak. Volgens Ndileka Cola, Opod-woordvoerder, het die misdade van Vrydag 18 September tot Dinsdag 22 September in Soweto plaasgevind. “Daar word beweer dat die verdagte, sy meisie en haar vriendin saam in ŉ taverne was, waarna hulle na die verdagte se woonplek is.” Die polisielid en sy meisie se vriendin was na bewering alleen in ŉ kamer waarna hy op ŉ aggressiewe wyse seks van die slagoffer geëis het. “Die drie het mekaar glo drie dae later weer in die taverne gekry waarna hulle weer na die verdagte se huis is.” Volgens Cola het die man die twee vroue toe van Sondag tot Dinsdag gyselaar gehou. “Die verdagte het glo daarop aangedring om te weet waarheen sy meisie gegaan het op die dag toe hy haar vriendin na bewering verkrag het.” Die polisie se gyselaarsonderhandelaars en -taakspan is na die toneel ontbied en die vroue is vrygelaat en die man in hegtenis geneem. Die verdagte sal na verwagting vandag in die Protea-landdroshof verskyn.